stanford-oval/wikipedia huggingface dataset:
หอยงวงช้าง

สำหรับหอยงวงช้างที่นิยมนำมารับประทาน ดูที่: หอยกูอีดั๊ก
| หอยงวงช้าง ช่วงเวลาที่มีชีวิตอยู่: ไทรแอสซิก-ปัจจุบัน  350–0Ma  PreꞒ Ꞓ O S D C P T J K Pg N      |
| --- | --- |

หอยงวงช้างปาเลา (Nautilus belauensis)

ช่องภายในของเปลือกหอยงวงช้างที่แบ่งเป็นห้อง ๆ

การจำแนกชั้นทางวิทยาศาสตร์
อาณาจักร:: Animalia
ไฟลัม:: Mollusca
ชั้น:: Cephalopoda
ชั้นย่อย:: Nautiloidea
อันดับ:: Nautilida
อันดับย่อย:: Nautilina Agassiz, 1847
วงศ์:: Nautilidae Blainville, 1825

สกุล
 Carinonautilus (†)  Cenoceras (†)  Eutrephoceras (†)  Pseudocenoceras (†)  Strionautilus (†)  Allonautilus   Nautilus
ชื่อพ้อง
 Eutrephoceratidae Miller, 1951
หอยงวงช้าง เป็นมอลลัสคาในชั้นเซฟาโลพอด จัดอยู่ในอันดับย่อย Nautilina จัดเป็นมอลลัสคาที่มีวิวัฒนาการค่อนข้างสูง เป็นสิ่งมีชีวิตดึกดำบรรพ์ที่มีชีวิตอยู่บนโลกนี้แล้วกว่า 350 ล้านปี จัดอยู่ในชั้นเซฟาโลพอด อันเป็นชั้นเดียวกับปลาหมึก ในชั้นย่อยนอติลอยด์ จัดเป็นนอติลอยด์เพียงกลุ่มเดียวเท่าที่ยังดำรงเผ่าพันธุ์มาจนถึงปัจจุบัน ถือได้ว่าเป็นซากดึกดำบรรพ์มีชีวิตจำพวกหนึ่งก็ว่าได้
ลักษณะและพฤติกรรม

มีลักษะเหมือนหมึกผสมกับหอยฝาเดี่ยว เป็นสัตว์ที่ว่องไว ว่ายน้ำได้ดี  ตาไม่มีคอร์เนียและเลนส์ เป็นแอ่งบุ๋มจากลำตัวเข้ามา มีน้ำทะเลเข้ามาอาบในชั้นเรตินาจึงรับภาพไม่ได้  เยื่อแมนเทิลมีกล้ามเนื้อหนา มีหนวดที่มากถึง  63–94 เส้น  ซึ่งมากกว่าหมึกเสียอีกและมีประสาทสัมผัสที่ทำหน้าที่เหมือนเซนเซอร์สำหรับสัมผัสและรับรู้ความเคลื่อนไหวต่าง ๆ เช่น การหาอาหารและหลบหลีกศัตรู  มีเปลือกหุ้มอยู่ภายนอก เปลือกขดเป็นวง มีผนังกั้นภายในตามขวาง แบ่งเป็นช่องอยู่ด้านในคล้ายห้อง  ช่องนอกสุดที่มีขนาดใหญ่สุดเป็นช่องที่ตัวหอยอาศัยอยู่ อากาศที่อยู่ในช่องของเปลือกทำให้หอยงวงช้างลอยตัวได้ เมื่อจะดำน้ำลง หอยจะปล่อยอากาศที่อยู่ในช่องเหล่านี้ออกมา แล้วให้น้ำเข้ามาแทนที่ ทำให้ตัวหนักและจมลงได้ อันเป็นหลักการเดียวกับถังอับเฉาในเรือดำน้ำ
หอยงวงช้างว่ายน้ำโดยการพ่นน้ำออกไปทางท่อไซฟอนเช่นเดียวกับหมึก แต่การว่ายน้ำของหอยงวงช้างเป็นไปอย่างช้า ๆ ไม่รวดเร็วเท่าหมึกเนื่องจากมีเปลือก และไม่สามารถเห็นทิศทางที่จะไปได้ เพราะเป็นการว่ายถอยหลัง อาหารที่ชอบกินได้แก่ ปลา, กุ้ง ที่ว่ายน้ำอยู่ใกล้พื้นทะเล หอยงวงช้างมีการสืบพันธุ์แบบอาศัยเพศโดยแยกเพศกันเป็นตัวผู้และตัวเมีย การผสมพันธุ์มีความคล้ายคลึงกับหมึก โดยตัวผู้จับถุงเสปิร์มส่งเข้าไปในช่องลำตัวของตัวเมีย ไข่ที่ได้รับการปฏิสนธิแล้วจะฟักเป็นตัวโดยตรง และไม่มีระยะตัวอ่อน หอยงวงช้างยังพบได้มากที่ติมอร์-เลสเต ส่วนในน่านน้ำไทยมีหอยงวงช้างอยู่จำนวนไม่มากนัก โดยพบทางทะเลอันดามันของมหาสมุทรอินเดีย และไม่พบในอ่าวไทย เป็นสัตว์ที่หากินในเวลากลางคืน โดยในเวลากลางวันจะหลบซ่อนตัวอยู่ในที่ลึก อาจถึง 400 เมตรได้
จากการเลี้ยงในสถานที่เลี้ยง พบว่าหอยงวงช้างมีการวางไข่ โดยจะวางไข่ติดกับก้อนหิน ไข่ใช้ระยะเวลาฟัก 8 เดือน หรือมากกว่าขึ้นอยู่กับอุณหภูมิของน้ำ ตัวอ่อนมีเส้นผ่าศูนย์กลางเพียง 3 เซนติเมตร แต่อย่างไรก็ตาม จวบจนปัจจุบันยังไม่สามารถเลี้ยงลูกหอยงวงช้างจนกระทั่งโตเต็มวัยได้
การจำแนก

มีเพียงวงศ์เดียว คือ  Nautilidae  มีอยู่ด้วย 6 ชนิดใน 2 สกุล ตัวต้นแบบมาจากสกุล Nautilus ซึ่งมักอ้างอย่างเฉพาะเจาะจงลงไปที่ หอยงวงช้างมุก (N. pompilius) และยังใช้เรียกชนิดใดก็ตามที่อยู่ในวงศ์เดียวกันนี้ โดยการปรับตัวอยู่ในน้ำลึกมาหลายล้านปีทำให้หอยงวงช้างเป็นสมาชิกเพียงจำพวกเดียวของ ชั้นย่อย Nautiloidea ที่ยังมีชีวิตอยู่ และมักจะพบเป็นฟอสซิลตามหินฟอสซิลโบราณนักชีววิทยาจึงจัดให้เป็นฟอสซิลที่ยังมีชีวิตอยู่
หอยงวงช้าง เป็นหอยที่อาศัยอยู่ในน้ำลึก ประมาณ 400–600 เมตร และสามารถดำน้ำได้ลึกถึง 3 กิโลเมตร แต่ไม่มีหมึกเพื่อป้องกันตัวเช่นเดียวกับปลาหมึก
บัญญัติ เทพหัสดิน ณ อยุธยา

| พลโทบัญญัติ เทพหัสดิน ณ อยุธยาม> ป.ช., ม.ว.ม., ท.จ.ว. |
| --- | --- |


รัฐมนตรีว่าการกระทรวงมหาดไทย
ดำรงตำแหน่ง 29 พฤศจิกายน พ.ศ. 2494 – 12 ธันวาคม พ.ศ. 2496
ก่อนหน้า: พลเอก มังกร พรหมโยธี
ถัดไป: พลเรือโท หลวงสุนาวินวิวัฒน์
รัฐมนตรีว่าการกระทรวงอุตสาหกรรม
ดำรงตำแหน่ง 12 ธันวาคม พ.ศ. 2496 – 26 กุมภาพันธ์ พ.ศ. 2500
ก่อนหน้า: พลอากาศตรี มุนี มหาสันทนะ เวชยันต์รังสฤษฎ์
ถัดไป: พลตรี ประมาณ อดิเรกสาร
รัฐมนตรีว่าการกระทรวงคมนาคม
ดำรงตำแหน่ง 21 มีนาคม พ.ศ. 2500 – 16 กันยายน พ.ศ. 2500
ก่อนหน้า: พลอากาศโท มุนี มหาสันทนะ เวชยันต์รังสฤษฎ์
ถัดไป: สพรั่ง เทพหัสดิน ณ อยุธยา
 
ข้อมูลส่วนบุคคล
เกิด: 12 มิถุนายน พ.ศ. 2448
เสียชีวิต: 9 มิถุนายน พ.ศ. 2519 (70 ปี)
ศาสนา: พุทธ
คู่สมรส: คุณหญิงเลื่อน เทพหัสดิน ณ อยุธยา
ยศที่ได้รับการแต่งตั้ง
สังกัด: กองทัพบกไทย
ยศ:  พลโท

พลโท บัญญัติ เทพหัสดิน ณ อยุธยา เป็นอดีตรัฐมนตรีว่าการกระทรวงมหาดไทย รัฐมนตรีว่าการกระทรวงอุตสาหกรรม รัฐมนตรีว่าการกระทรวงคมนาคม รัฐมนตรีช่วยว่าการกระทรวงมหาดไทย และรัฐมนตรีไม่ได้ประจำกระทรวง
ประวัติ

พลโท บัญญัติ เทพหัสดิน ณ อยุธยา เกิดในราชสกุลเทพหัสดิน สืบเชื้อสายมาจากพระยาราชภักดี (หม่อมราชวงศ์ช้าง เทพหัสดิน) มารดาชื่ออนงค์ สกุลเดิม ยมาภัย เป็นบุตรีพระยาอภัยรณฤทธิ์ (เวก) บิดาชื่อบรรยง เป็นมหาดเล็กในพระบาทสมเด็จพระจุลจอมเกล้าเจ้าอยู่หัว ตำแหน่งรองหุ้มแพร บิดาถึงแก่กรรมเมื่อยังเยาว์ เมื่อโตขึ้นได้เข้าศึกษาในโรงเรียนนายร้อยทหารบก แล้วรับราชการในกองทัพบก มียศสูงสุดที่ พลโท ชีวิตส่วนตัวสมรสกับคุณหญิงเลื่อน เทพหัสดิน ณ อยุธยา
งานการเมือง

พลโท บัญญัติ เทพหัสดิน ณ อยุธยา ได้รับการแต่งตั้งเป็นสมาชิกวุฒิสภาไทย ชุดที่ 2 ได้รับการแต่งตั้งเป็น รัฐมนตรีครั้งแรกขณะยังมียศเป็น พันเอก เมื่อ 29 มิถุนายน พ.ศ. 2492 เป็นรัฐมนตรีสั่งราชการแทนรัฐมนตรีว่าการกระทรวงมหาดไทย ต่อมาวันที่ 16 มกราคม พ.ศ. 2493 ได้ย้ายไปดำรงตำแหน่งรัฐมนตรีช่วยว่าการกระทรวงมหาดไทย
เมื่อคณะบริหารประเทศชั่วคราวของจอมพล ป. พิบูลสงครามได้ทำรัฐประหาร พลโท บัญญัติ ก็ได้รับการแต่งตั้งเป็นรัฐมนตรีช่วยว่าการกระทรวงมหาดไทย ได้รับแต่งตั้งเป็นสมาชิกสภาผู้แทนราษฎรประเภทที่ 2 ในปี พ.ศ. 2494 และแต่งตั้งเป็นรัฐมนตรีว่าการกระทรวงมหาดไทย
เมื่อ  จอมพล ป. พิบูลสงคราม ได้จัดตั้งรัฐบาลอีกครั้ง ใน พ.ศ. 2495 พลโท บัญญัติ ได้รับการแต่งตั้งเป็นรัฐมนตรีว่าการกระทรวงมหาดไทยเมื่อวันที่ 12 ธันวาคม พ.ศ. 2496 ได้รับการแต่งตั้งให้ไปเป็นรัฐมนตรีว่าการกระทรวงอุตสาหกรรม เมื่อวันที่ 19 เมษายน พ.ศ. 2499 ได้รับการแต่งตั้งให้ ดำรงตำแหน่งรองนายกรัฐมนตรี ในวันที่ 22 กันยายน พ.ศ. 2499 ได้รับการแต่งตั้งให้ดำรงตำแหน่งรัฐมนตรีว่ากระทรวงคมนาคม 2 สมัย
พลโท บัญญัติ ได้รับการเลือกตั้งสมาชิกสภาผู้แทนราษฎรไทยเป็นการทั่วไป กุมภาพันธ์ พ.ศ. 2500 จังหวัดพระนคร สังกัด พรรคเสรีมนังคศิลา และสิ้นสุดการดำรงตำแหน่งเมื่อวันที่ 16 กันยายน พ.ศ. 2500 เนื่องจากรัฐบาลของจอมพล ป. ไม่ได้รับการไว้วางใจจากประชาชนและไม่สามารถรักษาความสงบเรียบร้อยได้จอมพลสฤษดิ์ธนะรัชต์ จึงได้ทำการรัฐประหาร
เครื่องราชอิสริยาภรณ์

พลโท บัญญัติ เทพหัสดิน ณ อยุธยา ได้รับพระราชทานเครื่องราชอิสริยาภรณ์ของประเทศไทยและเครื่องราชอิสริยาภรณ์ของต่างประเทศต่างๆ ดังนี้
เครื่องราชอิสริยาภรณ์ > เครื่องราชอิสริยาภรณ์ไทย

พ.ศ. 2496 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2495 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2496 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายหน้า)
พ.ศ. 2484 –  เหรียญชัยสมรภูมิ สงครามอินโดจีน (ช.ส.)
พ.ศ. 2505 –  เหรียญชัยสมรภูมิ สงครามมหาเอเชียบูรพา (ช.ส.)
พ.ศ. 2477 –  เหรียญพิทักษ์รัฐธรรมนูญ (พ.ร.ธ.)
พ.ศ. 2484 –  เหรียญจักรมาลา (ร.จ.ม.)
พ.ศ. 2489 –  เหรียญรัตนาภรณ์ รัชกาลที่ 8 ชั้นที่ 4 (อ.ป.ร.4)
พ.ศ. 2496 –  เหรียญรัตนาภรณ์ รัชกาลที่ 9 ชั้นที่ 2 (ภ.ป.ร.2)
พ.ศ. 2468 –  เหรียญบรมราชาภิเษก รัชกาลที่ 7 (ร.ร.ศ.7)
พ.ศ. 2493 –  เหรียญบรมราชาภิเษก รัชกาลที่ 9 (ร.ร.ศ.9)
พ.ศ. 2475 –  เหรียญเฉลิมพระนคร 150 ปี (ร.ฉ.พ.)
เครื่องราชอิสริยาภรณ์ > เครื่องราชอิสริยาภรณ์ต่างประเทศ

พม่า :
พ.ศ. 2499 –  เครื่องอิสริยาภรณ์แห่งสหภาพพม่า ชั้นอรรคมหาสเรสิธุ (ฝ่ายทหาร)
เนเธอร์แลนด์ :
พ.ศ. 2499 –  เครื่องราชอิสริยาภรณ์ออเรนจ์-นัสเซา ชั้นอัศวินมหากางเขน
เกาหลีใต้ :
พ.ศ. 2506 –  เครื่องอิสริยาภรณ์กิตติคุณด้านการบริการ ชั้นที่ 2
ปีติภัทร คูตระกูล

| ปีติภัทร คูตระกูล |
| --- | --- |

เกิด: 3 พฤศจิกายน พ.ศ. 2534 (33 ปี) กรุงเทพมหานคร
ชื่ออื่น: แบม
ศิษย์เก่า: คณะพาณิชยศาสตร์และการบัญชี จุฬาลงกรณ์มหาวิทยาลัย
อาชีพ: พิธีกร ดีเจ ผู้ประกาศข่าว
ปีปฏิบัติงาน: พ.ศ. 2556 – ปัจจุบัน
คู่สมรส: ช้องมาศ บางชะวงษ์ (พ.ศ. 2566 – ปัจจุบัน)
บุตร: 1 คน
งาน
รายการ: ข่าวสามสี
สถานี: ช่อง 3 เอชดี
ช่วงเวลา: จันทร์ – ศุกร์ 14:20 – 14:50 น.
ประเทศ: ประเทศไทย
 
ปีติภัทร คูตระกูล (ชื่อเล่น แบม) เป็นพิธีกร ดีเจ และผู้ประกาศข่าวชาวไทย มีชื่อเสียงจากการเป็นพิธีกรในรายการท็อปเชฟไทยแลนด์ ในฤดูกาลที่ 1 ถึงฤดูกาลที่ 3 ซึ่งขณะนั้นออกอากาศทางช่องวัน 31
ประวัติ

แบม ปีติภัทร เกิดวันที่ 3 พฤศจิกายน พ.ศ. 2534 ที่กรุงเทพมหานคร เป็นบุตรชายคนที่ 2 ของครอบครัว โดยมีพี่สาว 1 คน จบการศึกษาระดับประถมศึกษาและมัธยมศึกษาจากโรงเรียนนานาชาติเอกมัย และระดับปริญญาตรี หลักสูตรบริหารธุรกิจมหาบัณฑิต เอกไฟแนนซ์ ภาคอินเตอร์ จากคณะพาณิชยศาสตร์และการบัญชี จุฬาลงกรณ์มหาวิทยาลัย หลังจบการศึกษาแล้ว แบมได้เข้าสอบชิงทุนเพื่อเป็นนักบินของการบินไทย ตามความฝันของตนตั้งแต่สมัยที่เรียนอยู่ในระดับชั้นมัธยมศึกษา ซึ่งแบมสอบผ่าน ได้รับทุนการศึกษามูลค่าประมาณ 4,000,000 บาท แต่เนื่องจากแบมเห็นว่าอาชีพนักบินไม่เหมาะสมกับตน จึงสละสิทธิ์การรับทุนดังกล่าว และกลับมาทำงานที่ตนถนัดคืออาชีพพิธีกร
ชีวิตส่วนตัว แบมนับถือศาสนาคริสต์ และคบหากับ กวาง - ช้องมาศ บางชะวงษ์ นักแสดงช่อง 7HD มาตั้งแต่ปี พ.ศ. 2557 จนกระทั่งขอแต่งงานเมื่อวันที่ 12 ธันวาคม พ.ศ. 2565 โดยมีพิธีมงคลสมรสแบบคริสต์ เมื่อวันที่ 22 กันยายน พ.ศ. 2566 ที่อาสนวิหารอัสสัมชัญ เขตบางรัก และพิธีฉลองมงคลสมรสในอีก 2 วันถัดมา ที่โรงแรมโฟร์ซีซันส์ กรุงเทพ
ประวัติ > การทำงาน

ก่อนทำงานด้านพิธีกร แบม ปีติภัทร เคยมีผลงานโฆษณาและถ่ายแบบในนิตยสารต่าง ๆ มาก่อน ต่อมาเริ่มเป็นที่รู้จักในกลุ่มนักศึกษาตั้งแต่ปี พ.ศ. 2554 ขณะศึกษาในระดับปริญญาตรี ชั้นปีที่ 2 เมื่อแบมได้เป็นนักแสดงในบทพระรองในละครเวทีที่จัดแสดงภายในสาขา จากนั้นเริ่มเป็นพิธีกรครั้งแรกในปีเดียวกัน โดยเป็นพิธีกรรายการประเภทการท่องเที่ยว ในช่องทราเวล แชนแนล ไทยแลนด์ ทางทรูวิชั่นส์ จากนั้นในปี พ.ศ. 2556 อร - พัทธ์ธีรา ศรุติพงศ์โภคิน นักจัดรายการวิทยุของคลื่นวิทยุเก็ต 102.5 ได้ชักชวนให้แบมมาสมัครงาน และได้เป็นนักจัดรายการวิทยุในคลื่นดังกล่าว โดยส่วนใหญ่แบมจัดรายการคู่กับ โก้ - วศิน อัศวนฤนาท
ต่อมา ต๊ะ - นารากร ติยายน ผู้อำนวยการฝ่ายข่าวของช่องวัน 31 ในขณะนั้น จัดโครงการค้นหานักข่าวรุ่นใหม่ แล้วเจอแบมผ่านทางอินสตาแกรม เห็นว่าแบมมีความเหมาะสมกับการเป็นผู้ประกาศข่าว จึงส่งทีมงานไปติดต่อและเรียกแบมมารับการคัดเลือกเป็นผู้ประกาศข่าว จากนั้นต๊ะได้ส่งคลิปการคัดเลือกนั้นให้ บอย - ถกลเกียรติ วีรวรรณ ประธานเจ้าหน้าที่บริหารกลุ่มของเดอะ วัน เอ็นเตอร์ไพรส์ และผู้อำนวยการช่องวัน 31 ได้ดู แบมจึงถูกบอยเรียกเข้าไปคุย และได้รับหน้าที่เป็นพิธีกรในช่องวัน 31 เป็นรายการแรก คือ "เรื่องของเรื่อง" โดยให้ทำรายการคู่กับ แฟรงค์ - ภคชนก์ โวอ่อนศรี ซึ่งมีประสบการณ์ในการเป็นพิธีกรมาก่อน
แบม ปีติภัทร มีชื่อเสียงและเป็นที่รู้จักจากการเป็นพิธีกรรายการ "ท็อปเชฟไทยแลนด์" ซึ่งเป็นรายการแข่งขันทำอาหารที่ช่องวัน 31 ซื้อลิขสิทธิ์มาจากสหรัฐ โดยในระหว่างการหารือเรื่องพิธีกรรายการนี้เป็นการภายใน บอยเห็นว่าแบมมีศักยภาพและเหมาะสม จึงเสนอไปยังบริษัท มีมิติ จำกัด ซึ่งเป็นผู้ผลิตรายการในฤดูกาลที่ 1 ให้พิจารณา แบมจึงถูกเรียกเข้าไปคุย และได้รับหน้าที่เป็นพิธีกรรายการนี้ โดยมีประโยคสำคัญที่เปรียบเสมือนภาพจำของรายการที่แบมพูดส่งผู้เข้าแข่งขันที่ตกรอบในแต่ละเทปว่า "ขอเชิญเก็บมีด แล้วออกจากการแข่งขัน" จากรายการดังกล่าวทำให้แบมเป็นพิธีกรที่มีชื่อเสียงจนถึงปัจจุบัน โดยมี พีเค - ปิยะวัฒน์ เข็มเพชร เป็นแรงบันดาลใจของแบมในสายอาชีพพิธีกร
ผลงาน > พิธีกร

พิธีกรนำเที่ยว (TC) ประจำช่องทราเวล แชนแนล ไทยแลนด์ (1 มกราคม พ.ศ. 2554 - 16 พฤศจิกายน พ.ศ. 2561)
ครัวอินดี้ คู่กับ ณัฐพงศ์ หน่อชูเวช ทาง ททบ.5 (พ.ศ. 2559)
เรื่องของเรื่อง คู่กับ ภคชนก์ โวอ่อนศรี ทางช่องวัน 31 (3 สิงหาคม - 28 ธันวาคม พ.ศ. 2559)
บันทึกท่องเที่ยว ทาง ททบ.5 (พ.ศ. 2559 - 2560)
ท็อปเชฟไทยแลนด์ ทางช่องวัน 31 (พ.ศ. 2560 - 2563)
ท็อปเชฟไทยแลนด์ (ฤดูกาลที่ 1) (25 มีนาคม - 24 มิถุนายน พ.ศ. 2560)
ท็อปเชฟไทยแลนด์ (ฤดูกาลที่ 2) (7 ตุลาคม พ.ศ. 2561 - 13 มกราคม พ.ศ. 2562)
ท็อปเชฟไทยแลนด์ (ฤดูกาลที่ 3) (2 พฤศจิกายน พ.ศ. 2562 - 15 กุมภาพันธ์ พ.ศ. 2563)
One Party คู่กับ พิมพ์ชนก ลือวิเศษไพบูลย์ ทางช่องวัน 31 (พ.ศ. 2560)
ล้วงลับจับเท็จ ร่วมกับ เฟิร์น - พัสกร พลบูรณ์ ทางช่องวัน 31 (20 สิงหาคม พ.ศ. 2560 - 10 กุมภาพันธ์ พ.ศ. 2561)
เกรียนอัจฉริยะ ทางช่องจีเอ็มเอ็ม 25 (พ.ศ. 2561 - 2562)
เกรียนอัจฉริยะ 1 (7 มกราคม - 1 เมษายน พ.ศ. 2561)
เกรียนอัจฉริยะ 2 (2 กุมภาพันธ์ - 27 เมษายน พ.ศ. 2562)
สวัสดี STATION คู่กับ สุริวิภา กุลตังวัฒนา ทางช่องวัน 31 (27 มกราคม พ.ศ. 2561 - 1 มิถุนายน พ.ศ. 2562)
Over The Limit Talent Show ปฏิบัติการทะลุพิกัด ทางช่องเอ็นบีที 2 เอชดี (4 มิถุนายน - 27 สิงหาคม พ.ศ. 2561)
TOP ONE ตัวจริงชิงหนึ่ง คู่กับ ภคชนก์ โวอ่อนศรี ทางช่องวัน 31 (20 มกราคม - 31 มีนาคม พ.ศ. 2562)
The Influencer รวมพลคนออนไลน์ ทางช่องเอ็นบีที 2 เอชดี (11 พฤษภาคม - 16 มิถุนายน พ.ศ. 2562)
ยุทธภูมิปลายจวัก ทางสถานีโทรทัศน์ไทยพีบีเอส (19 - 20 ธันวาคม พ.ศ. 2563)
The Red Ribbon ไฮโซโบเยอะ ภารกิจติดโบ ทางช่อง 3 เอชดี (7 มกราคม พ.ศ. 2564 - 27 มีนาคม พ.ศ. 2565)
โปรเจกต์ อัลฟ่า ทางช่องจีเอ็มเอ็ม 25 (4 ธันวาคม พ.ศ. 2565 - 5 มีนาคม พ.ศ. 2566)
พรอดิวซ์ แคมป์ เอเชีย: ไทยแลนด์ ทางช่องวัน 31 (6 เมษายน พ.ศ. 2567; เฉพาะรอบ Grand Debut Night)
New Gen Hug บ้านเกิด (ฤดูกาลที่ 2) ทางช่องอมรินทร์ทีวี (18 พฤษภาคม พ.ศ. 2567 - ปัจจุบัน)
ผลงาน > รายการวิทยุ

เก็ต 102.5 (พ.ศ. 2556 - 2562)
เฟล็กซ์ 104.5 เอฟเอ็ม (พ.ศ. 2562 - ปัจจุบัน)
ผลงาน > ผู้ประกาศข่าว

ข่าวสามสี ทางช่อง 3 เอชดี (3 พฤษภาคม พ.ศ. 2564 - ปัจจุบัน)
ผลงาน > ละครชุด

| ปี | เรื่อง | บท | ร่วมกับ | ออกอากาศ | อ้างอิง |
| --- | --- | --- | --- | --- | --- |
| พ.ศ. 2559 | Memory ความทรงจำที่ไม่อาจลืม ตอน บันทึกท่องเที่ยว |  | นุชพัชร วงษ์สุวรรณ จุฬารัตน์ นัดส์ | ททบ.5 |  |
ดูเพิ่ม

ช้องมาศ บางชะวงษ์
แหล่งข้อมูลอื่น

Bam Pitipat ที่เฟซบุ๊ก
BAMBINOE ที่เอกซ์ (ทวิตเตอร์)
bambinoe 💯 ที่อินสตาแกรม
Bam Pitipat ที่ยูทูบ
BambinoeChong ที่ติ๊กต็อก
ฟังก์ชันซอฟต์แมกซ์

ฟังก์ชันซอฟต์แมกซ์ (softmax function) หรือ ฟังก์ชันเลขชี้กำลังที่ทำให้เป็นปกติ (normalized exponential function) เป็นส่วนขยายแบบหลายมิติของฟังก์ชันซิกมอยด์ มักใช้เป็นฟังก์ชันกระตุ้นสำหรับขั้นสุดท้ายในปัญหาการจำแนกประเภทเป็นหลายประเภท เนื่องจากสามารถแปลงค่าขาออกของ โครงข่ายประสาทเทียมให้เป็นการการแจกแจงความน่าจะเป็นได้
ชื่อฟังก์ชันซอฟต์แมกซ์เป็นคำที่ใช้ในสาขาปัญญาประดิษฐ์ เดิมทีฟังก์ชันนี้มีต้นกำเนิดมาจาก การแจกแจงบ็อลทซ์มัน ในทางกลศาสตร์เชิงสถิติ จัดพิมพ์โดยลูทวิช บ็อลทซ์มัน ในปี 1868 แม้ว่ามักจะใช้ร่วมกับเอนโทรปีไขว้ แต่แนวคิดในการรวมการแจกแจงบ็อลทซ์มันและเอนโทรปี ก็มีต้นกำเนิดมาจากกลศาสตร์ทางสถิติ นอกจากนี้ยังใช้ในเครื่องบ็อลทซ์มันด้วย แต่ในปี 1989 จอห์น เอส. บริเดิล ได้ตั้งชื่อว่าซอฟต์แมกซืนี้ให้
คำนิยาม

ฟังก์ชันซอฟต์แมกซ์รับค่าป้อนเข้าเป็นเวกเตอร์  {\boldsymbol {z}} ของจำนวนจริง K ตัว และทำการปรับให้เป็นปรกติเพื่อแสดงการแจกแจงความน่าจะเป็น ซึ่งประกอบด้วยความน่าจะเป็น K ที่เป็นสัดส่วนกับเลขชี้กำลังของข้อมูลป้อนเข้า กล่าวอีกนัยหนึ่ง เมื่อใช้ฟังก์ชันซอฟต์แมกซ์ แต่ละองค์ประกอบจะมีค่าอยู่ภายในช่วง (0, 1) และผลรวมขององค์ประกอบทั้งหมดจะกลายเป็น 1 ดังนั้นจึงตีความได้ว่าเป็น ความน่าจะเป็น  ยิ่งค่าป้อนเข้ามีค่ามากเท่าใด ความน่าจะเป็น ก็จะยิ่งมากขึ้นเท่านั้น
สำหรับฟังก์ชันซอฟต์แมกซ์มาตรฐาน (หน่วย)  \sigma :\mathbb {R} ^{K}\to (0,1)^{K}โดยที่  K\geq 1 นิยามได้ดังนี้
นั่นคือแต่ละองค์ประกอบของ  z_{i} ของเวกเตอร์ป้อนเข้า  {\boldsymbol {z}} จะถูกทำให้ค่าเป็นปรกติโดยใช้ฟังก์ชันเลขชี้กำลังฐานธรรมชาติ และหารด้วยผลรวมของค่ากำลังเหล่านี้ทั้งหมด การทำให้เป็นปรกตินี้ส่งผลให้เกิดเวกเตอร์เอาท์พุต  \sigma ({\boldsymbol {z}}) รับประกันว่าผลรวมของส่วนประกอบคือ 1
คำนิยาม > ความสัมพันธ์กับฟังก์ชันซิกมอยด์

ในปัญหาการจำแนกเป็น 2 ประเภทซึ่ง K=2 นั้นถ้าให้  z=z_{1}-z_{2} จะได้เป็นฟังก์ชันซิกมอยด์มาตรฐาน
การแพร่กระจายย้อนกลับ

การแพร่กระจายย้อนกลับ (backpropagation) เป็นขั้นตอนวิธีการเรียนรู้ของเครื่องสำหรับโครงข่ายประสาทเทียม
ภาพรวม

การแพร่กระจายย้อนกลับเป็นขั้นตอนวิธีที่สามารถทำการปรับแก้ (เรียนรู้) ค่าพารามิเตอร์น้ำหนักของโครงข่ายประสาทเทียม ซึ่งเป็นแบบจำลองทางคณิตศาสตร์ได้ไม่ว่าจะมีกี่ชั้นก็ตาม ได้รับการนำมาใช้เป็นวิธีการเรียนรู้หลักสำหรับการเรียนรู้เชิงลึก
ขั้นตอนวิธีมีดังนี้:
กำหนดตัวอย่างโครงข่ายประสาทเทียมเพื่อการเรียนรู้
ทำการคำนวณให้ได้ค่าขาออกของโครงข่าย แล้วหาค่าความผิดพลาด
คำนวณค่าผลลัพธ์ที่คาดหวังและค่าสเกลสำหรับเซลล์ประสาทแต่ละเซลล์ และความแตกต่างระหว่างผลลัพธ์ที่คาดหวังและค่าจริง
ทำการปรับแก้ค่าพารามิเตอร์น้ำหนักของเซลล์ประสาทแต่ละเซลล์เพื่อทำให้ข้อผิดพลาดลดลง
พิจารณาว่าเซลล์ประสาทในระยะก่อนหน้าที่เชื่อมต่อด้วยน้ำหนักที่มากขึ้นจะต้องรับผิดชอบต่อข้อผิดพลาดในส่วนนั้น
ทำการประมวลผลคล้ายกันนี้สำหรับกลุ่มของเซลล์ประสาทในขั้นก่อนหน้า และย้อนต่อไปยังขั้นก่อนหน้านั้นอีก
เมื่อทำตามขั้นตอนนี้แล้ว ค่าความผิดพลาดจะถูกแพร่กระจายย้อนกลับจากเซลล์ในชั้นสุดท้ายไปสู่ชั้นแรกสุด ทำให้ค่าพารามิเตอร์น้ำหนักในเซลล์ทั้งหมดได้รับการปรับแก้ ในทางเทคนิคแล้วการแพร่กระจายย้อนกลับจะคำนวณความชันของข้อผิดพลาดสำหรับพารามิเตอร์น้ำหนักที่เปลี่ยนแปลงค่าได้บนโครงข่าย ค่าความชันนี้มักใช้ในวิธีการเคลื่อนลงตามความชัน ซึ่งเป็นขั้นตอนวิธีง่าย ๆ ที่ใช้ในการลดข้อผิดพลาดให้เหลือน้อยที่สุด คำว่าการแพร่กระจายย้อนกลับยังใช้ในความหมายทั่วไปกว่านั้นได้ โดยครอบคลุมขั้นตอนการค้นหาความชันและการเคลื่อนลงแบบสุ่มที่ชันที่สุด
ฟังก์ชันกระตุ้นที่ใช้ในเซลล์ประสาทเทียมจะต้องสร้างหาอนุพันธ์ได้ นอกจากนี้ยังมีความเกี่ยวข้องอย่างใกล้ชิดกับ วิธีเกาส์–นิวตัน
เนื่องจากนี่เป็นวิธีแก้ปัญหาการหาค่าเหมาะที่สุดทางคณิตศาสตร์ประเภทหนึ่ง จึงมีการนำการเรียนรู้แบบเป็นชุดหรือการเรียนรู้แบบเชื่อมตรงมาใช้ โดยทั่วไปแล้วจะทำการเรียนรู้โดยแบ่งข้อมูลเป็นชุดย่อยแล้วใช้วิธีการเคลื่อนลงตามความชันแบบเฟ้นสุ่ม
ประกอบ ตันติยาพงศ์

ประกอบ ตันติยาพงศ์  อดีตรองปลัดกระทรวงการคลัง เกิดวันที่ 2 พฤษภาคม พ.ศ. 2489 ที่จังหวัดสุพรรณบุรี
การศึกษา

2543 The Advanced Management Program (AMP) รุ่นที่ 159 Harvard Business School มหาวิทยาลัยฮาร์เวิร์ด  ประเทศสหรัฐอเมริกา
2542 ปริญญาบัตรวิทยาลัยป้องกันราชอาณาจักร (วปอ.) รุ่นที่ 41
2518 LL.M. (Comparative and International Law)
Southern Methodist University School of Law ประเทศสหรัฐอเมริกา
2508 นิติศาสตรบัณฑิต มหาวิทยาลัยธรรมศาสตร์
ตำแหน่งหน้าที่

2543 รองปลัดกระทรวงการคลัง
2542 ผู้ตรวจราชการกระทรวงการคลัง
2541 รองอธิบดีกรมศุลกากร
2540 รองอธิบดีกรมบัญชีกลาง
2538 ผู้อำนวยการสำนักมาตรฐานศุลกากร กรมศุลกากร
ผู้อำนวยการกอง กองคืนอากรและส่งเสริมการส่งออก
ผู้อำนวยการกอง กองพิธีการและประเมินอากร
ผู้อำนวยการกอง กองควบคุมยานและสินค้า
ผู้อำนวยการกอง กองควบคุมและตรวจสินค้าขาเข้าที่ 1
เครื่องราชอิสริยาภรณ์

พ.ศ. 2548 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2544 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2539 –  เหรียญจักรพรรดิมาลา (ร.จ.พ.)
การขนส่งระบบรางในกรุงเทพมหานคร

สถานีรถไฟกรุงเทพ
การขนส่งระบบรางในกรุงเทพมหานคร เริ่มตั้งแต่ พ.ศ. 2436 โดยเปิดทางรถไฟสายปากน้ำ จากกรุงเทพไปยังสมุทรปราการ ซึ่งต่อมาได้พัฒนาเป็นรถไฟหลวง และเริ่มดำเนินการเมื่อ พ.ศ. 2439 โดยเปิดเดินรถจากกรุงเทพ-นครราชสีมา เป็นสายแรก และเส้นทางต่อขยายไปยังเชียงใหม่ หนองคาย อุบลราชธานี สุไหงโก-ลก ส่วนรถไฟฟ้าสายแรก คือ รถไฟฟ้าบีทีเอส ได้เปิดใช้งานในปี พ.ศ. 2542 ตามด้วยรถไฟฟ้ามหานคร สายเฉลิมรัชมงคล ในปี พ.ศ. 2547 และรถไฟฟ้าแอร์พอร์ต เรล ลิงก์ ในปี พ.ศ. 2553
รถไฟทางไกลและรถไฟชานเมือง

บทความหลัก: การรถไฟแห่งประเทศไทย และ ขบวนรถชานเมือง (การรถไฟแห่งประเทศไทย)
กรุงเทพมหานคร เป็นที่ตั้งของสถานีรถไฟกรุงเทพ ซึ่งเป็นสถานีรถไฟหลัก ดำเนินการโดยการรถไฟแห่งประเทศไทย มีเส้นทาง เดินรถทั้งหมด 5 สาย
สายเหนือ ต้นทางสถานีรถไฟกรุงเทพ ปลายทางสถานีรถไฟเชียงใหม่
สายตะวันออกเฉียงเหนือ ต้นทางสถานีรถไฟกรุงเทพ เมื่อถึงสถานีรถไฟชุมทางถนนจิระจะแยกออกเป็น 2 สาย คือ
ปลายทางสถานีรถไฟหนองคาย
ปลายทางสถานีรถไฟอุบลราชธานี
สายตะวันออก ต้นทางสถานีรถไฟกรุงเทพ เมื่อถึงสถานีรถไฟชุมทางฉะเชิงเทราจะแยกออกเป็น 2 สาย คือ
ปลายทางสถานีรถไฟอรัญประเทศ
ปลายทางสถานีรถไฟบ้านพลูตาหลวง
สายใต้ ต้นทางสถานีรถไฟกรุงเทพและสถานีรถไฟธนบุรี เมื่อถึงสถานีรถไฟชุมทางหาดใหญ่จะแยกออกเป็น 2 สาย คือ
ปลายทางสถานีรถไฟบัตเตอร์เวอร์ธ ประเทศมาเลเซีย
ปลายทางสถานีรถไฟสุไหงโก-ลก
สายแม่กลอง ต้นทางสถานีรถไฟวงเวียนใหญ่ ปลายทางสถานีรถไฟมหาชัย และจากต้นทางสถานีรถไฟบ้านแหลม ปลายทางสถานีรถไฟแม่กลอง
รถไฟฟ้า

บทความหลัก: รถไฟฟ้าในกรุงเทพมหานครและปริมณฑล
รถไฟฟ้าในกรุงเทพมหานครและปริมณฑล อยู่ภายใต้ โครงข่ายระบบรถไฟฟ้าขนส่งมวลชนในกรุงเทพมหานครและพื้นที่ต่อเนื่อง ซึ่งเป็นส่วนหนึ่งของ โครงการแผนแม่บท การขนส่งมวลชนระบบรางในเขตกรุงเทพมหานคร และพื้นที่ต่อเนื่อง ซึ่งกรมการขนส่งทางราง (ขร.) (เดิมคือ สำนักงานนโยบายและแผนการขนส่งและจราจร (สนข.)) ได้รับมอบหมายจากคณะรัฐมนตรีในปี พ.ศ. 2541 ให้เร่งดำเนินงาน โดยร่วมกับหน่วยงานที่เกี่ยวข้องอันได้แก่ การรถไฟแห่งประเทศไทย (รฟท.), การรถไฟฟ้าขนส่งมวลชนแห่งประเทศไทย (รฟม.), กรุงเทพมหานคร (กทม.) และ สำนักงานบริหารหนี้สาธารณะ กระทรวงการคลัง (สบน.) ปรับแผนแม่บทระบบขนส่งมวลชนในกรุงเทพมหานครเดิม ให้สอดคล้องกับสถานการณ์ จากความล้มเหลวของโครงการโฮปเวลล์และวิกฤตเศรษฐกิจในปี พ.ศ. 2540
รถไฟฟ้า > สายที่ให้บริการในปัจจุบัน

| สาย | รูปแบบ | เจ้าของ | ผู้ให้บริการ | สถานีปลายทาง | จำนวนสถานี | ระยะทาง (กิโลเมตร) | จำนวนผู้โดยสาร ต่อวัน (คน) | ปีที่เปิดให้บริการ (พ> ศ.).ส่วนแรก | ปีที่เปิดให้บริการ (พ> ศ.).ส่วนต่อขยาย ล่าสุด |
| --- | --- | --- | --- | --- | --- | --- | --- | --- | --- |
| รถไฟฟ้าบีทีเอส (3 สาย) | รถไฟฟ้าบีทีเอส (3 สาย) | รถไฟฟ้าบีทีเอส (3 สาย) | รถไฟฟ้าบีทีเอส (3 สาย) | รถไฟฟ้าบีทีเอส (3 สาย) | 63 | 70.05 | 751,666 |  |  |
| สายสุขุมวิท | ระบบขนส่งมวลชนเร็ว | กทม. | เคที / บีทีเอสซี | คูคต – เคหะฯ | 47 | 53.58 | รวมกัน 744,283 | 2542 | 2563 |
| สายสีลม | ระบบขนส่งมวลชนเร็ว | กทม. | เคที / บีทีเอสซี | สนามกีฬาแห่งชาติ – บางหว้า | 14 | 14.67 | รวมกัน 744,283 | 2542 | 2564 |
| สายสีทอง | ระบบขนส่งผู้โดยสารอัตโนมัติ | กทม. | เคที / บีทีเอสซี | กรุงธนบุรี – คลองสาน | 3 | 1.80 | 7,383 | 2564 | — |
| รถไฟฟ้ามหานคร (4 สาย) | รถไฟฟ้ามหานคร (4 สาย) | รถไฟฟ้ามหานคร (4 สาย) | รถไฟฟ้ามหานคร (4 สาย) | รถไฟฟ้ามหานคร (4 สาย) | 106 | 136.5 | 607,496 |  |  |
| สายสีน้ำเงิน | ระบบขนส่งมวลชนเร็ว | รฟม. | บีอีเอ็ม | ท่าพระ – ศูนย์วัฒนธรรมฯ – หลักสอง | 38 | 48 | 435,042 | 2547 | 2562 |
| สายสีม่วง | ระบบขนส่งมวลชนเร็ว | รฟม. | บีอีเอ็ม | คลองบางไผ่ – เตาปูน | 16 | 23.6 | 72,177 | 2559 | — |
| สายสีชมพู | รถไฟรางเดี่ยว | รฟม. | เอ็นบีเอ็ม / บีทีเอสซี | ศูนย์ราชการนนทบุรี – มีนบุรี | 30 | 34.5 | 58,622 | 2567 | — |
| สายสีเหลือง | รถไฟรางเดี่ยว | รฟม. | อีบีเอ็ม / บีทีเอสซี | ลาดพร้าว – สำโรง | 23 | 30.4 | 41,655 | 2566 | — |
| รถไฟฟ้าแอร์พอร์ต เรล ลิงก์ (1 สาย) | รถไฟฟ้าแอร์พอร์ต เรล ลิงก์ (1 สาย) | รถไฟฟ้าแอร์พอร์ต เรล ลิงก์ (1 สาย) | รถไฟฟ้าแอร์พอร์ต เรล ลิงก์ (1 สาย) | รถไฟฟ้าแอร์พอร์ต เรล ลิงก์ (1 สาย) | 8 | 28.6 | 67,312 |  |  |
| สายซิตี้ | รถไฟชานเมือง (รถไฟเชื่อมท่าอากาศยาน) | รฟท. | เอฟเอส / เอราวัน | สุวรรณภูมิ – พญาไท | 8 | 28.6 | 67,312 | 2553 | — |
| รถไฟฟ้าชานเมือง สายสีแดง (2 สาย) | รถไฟฟ้าชานเมือง สายสีแดง (2 สาย) | รถไฟฟ้าชานเมือง สายสีแดง (2 สาย) | รถไฟฟ้าชานเมือง สายสีแดง (2 สาย) | รถไฟฟ้าชานเมือง สายสีแดง (2 สาย) | 13 | 41.0 | 33,830 |  |  |
| สายสีแดงเข้ม | รถไฟชานเมือง | รฟท. | รฟฟท. (ชั่วคราว) | กรุงเทพอภิวัฒน์ – รังสิต | 10 | 26 | รวมกัน  33,830 | 2564 | — |
| สายสีแดงอ่อน | รถไฟชานเมือง | รฟท. | รฟฟท. (ชั่วคราว) | กรุงเทพอภิวัฒน์ – ตลิ่งชัน | 4 | 15 | รวมกัน  33,830 | 2564 | — |
| รวมทั้งหมด (10 สาย) | รวมทั้งหมด (10 สาย) | รวมทั้งหมด (10 สาย) | รวมทั้งหมด (10 สาย) | รวมทั้งหมด (10 สาย) | 190 | 276.15 | 1,460,304 |  |  |
ก  นับสถานีเชื่อมต่อ (สยาม) เป็นสถานีเดียว ยกเว้นสถานีกรุงธนบุรี
ข  นับสถานีเชื่อมต่อ (เตาปูน/ท่าพระ) เป็นสถานีเดียว ยกเว้นสถานีลาดพร้าว และศูนย์ราชการนนทบุรี
ค  นับสถานีเชื่อมต่อ (กรุงเทพอภิวัฒน์) เป็นสถานีเดียว
ดูเพิ่ม

การขนส่งระบบรางในประเทศไทย
รถไฟฟ้าในกรุงเทพมหานครและปริมณฑล
รายชื่อสถานีรถไฟฟ้าในกรุงเทพมหานครและปริมณฑล